

**Tárgy: Csemő község településrendezési eszközök módosításának partnerségi véleményezése során érkezett észrevétellel kapcsolatos állásfoglalás, valamint döntés a környezeti vizsgálat elkészítésének szükségességéről**

**E L Ő T E R J E S Z T É S**

**Csemő Község Képviselő-testületének**

**2023. október 31-én tartandó ülésére**

**Tisztelt Képviselő-testület!**

Csemő Község Önkormányzatának Képviselő-testülete 37/2023. (07. 20.) határozatában döntött arról, hogy a Viziterv Environ Kft. kérelmére megindítja a hatályos településrendezési eszközök módosítását.

A módosítás a Duna-Tisza-közi homokhátság vízpótlására szolgáló új csatornák és a meglévő csatornák rekonstrukciójához szükséges helybiztosítás céljából történik.

A településrendezési eszközök módosítása egyszerűsített eljárásban történik, mely során a véleményeztetési szakaszban csak a partnerek adnak véleményt, az államigazgatási szervek a záró véleményezési szakaszban adnak véleményt.

A partnerségi véleményezés során a helyben szokásos módon meghirdettük a véleményezés lehetőségét, valamint október 19-én lakossági fórumot tartottunk, ahol a főépítész ismertette a módosítás elemeit. A lakossági fórum után a kisajátítással érintett ingatlantulajdonosok számára tájékoztatót tartottunk, ahol mindenki megtekinthette a kisajátítási tervlapon, mennyiben érinti a kisajátítás a tulajdonában álló területet.

A településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII. 15.) sz. Kormányrendelet 66. § (7) bekezdésének rendelkezése szerint a véleményezési eljárást követően a beérkezett véleményeket ismertetni kell a képviselő-testülettel, melyek elfogadásáról a képviselő-testület dönt. A vélemény, észrevétel el nem fogadása esetén a döntést indokolni kell.

A partnerségi véleményezés határideje október 24-e volt. A módosításhoz nem érkezett észrevétel.

Az egyes tervek, illetve programok környezeti vizsgálatáról szóló 2/2005. (I. 11.) Korm. rendelet 1. § (3) bekezdésének és 3. §-ának előírásai szerint várható környezeti hatásuk jelentőségének eseti meghatározása alapján a terv kidolgozója (az Önkormányzat) dönti el a környezeti vizsgálat kidolgozásának szükségességét a településrendezési eszközök kisebb módosításánál. A döntéshez ki kell kérni a Korm. rendeletben meghatározott szervek véleményét arról, hogy a hatáskörükbe tartozó szakterületet illetően várható-e jelentős környezeti hatás. A kidolgozó döntéséhez a határidőre beérkezett véleményeket veszi figyelembe.

A döntés meghozásának előkészítése céljából megkerestük a Korm. rendelet által meghatározott alábbi szerveket:

* Pest Megyei Kormányhivatal állami főépítész
* Duna-Ipoly Nemzeti Park
* Pest Megyei Kormányhivatal Földművelésügyi és Erdészeti Főosztály
* Pest Megyei Kormányhivatal Földhivatali Főosztály
* Pest Megyei Kormányhivatal Környezetvédelmi, Természetvédelmi és Hulladékgazdálkodási Főosztály
* Budapest Főváros Kormányhivatala Népegészségügyi Főosztály
* Pest Megyei Kormányhivatal Élelmiszerlánc-biztonsági, Állategészségügyi, Növény- és Talajvédelmi Főosztály
* Jász-Nagykun-Szolnok Megyei Katasztrófavédelmi Igazgatóság
* Budapest Főváros Kormányhivatala Építési és Örökségvédelmi Főosztály
* Nemzeti Népegészségügyi és Gyógyszerészeti Központ.

A megkeresett szervek közül határidőn belül Budapest Főváros Kormányhivatala Építési és Örökségvédelmi Főosztálya nem válaszolt. A válaszoltak egyöntetű véleménye, hogy a környezeti vizsgálat elkészítése nem szükséges, lévén a beruházás már rendelkezik környezetvédelmi engedéllyel, valamint a 314/2005. (XII. 25.) Korm. rendelet szerinti környezeti hatásvizsgálattal.

Kérem a Tisztelt Képviselő-testületet, hogy az előterjesztést megtárgyalni és a határozati javaslatot elfogadni szíveskedjék.

**Határozati javaslat:**

1. **Csemő Község Önkormányzatának Képviselő-testülete megállapítja, hogy a településrendezési eszközök módosításának partnerségi egyeztetése során észrevétel, módosítási javaslat nem érkezett. A Képviselő-testület a partnerségi egyeztetést lezárja és felhatalmazza a polgármestert, hogy a módosítás tervezetét az állami főépítészhez záró szakmai véleményre benyújtsa.**
2. **Csemő Község Önkormányzatának Képviselő-testülete a Korm. rendelet által meghatározott szervektől kapott vélemények alapján úgy dönt, hogy a környezeti vizsgálat elkészítése a településrendezési eszközök jelenleg folyó módosítása során nem szükséges.**

**Határidő: azonnal**

**Felelős: polgármester**

Csemő, 2023. október 25.

Dr. Lakos Roland

polgármester